ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Ιουνίου 2009 σχετικά με την πρόθεση του Ηνωμένου Βασιλείου να αποδεχθεί τον κανονισμό (ΕΚ) αριθ. 4/2009 του Συμβουλίου για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής [κοινοποιηθείσα υπό τον αριθμό Ε(2009) 4427] (2009/451/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 11α, την επιστολή του Ηνωμένου Βασιλείου, της 15ης Ιανουαρίου 2009, προς το Συμβούλιο και την Επιτροπή, Εκτιμώντας τα ακόλουθα: (1) Στις 18 Δεκεμβρίου 2008, το Συμβούλιο εξέδωσε τον κανονισμό (ΕΚ) αριθ. 4/2009 για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής (1). (2) Σύμφωνα με το άρθρο 1 του πρωτοκόλλου για τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο δεν συμμετείχε στη θέσπιση του κανονισμού (ΕΚ) αριθ. 4/2009. (3) Σύμφωνα με το άρθρο 4 του εν λόγω πρωτοκόλλου, το Ηνωμένο Βασίλειο κοινοποίησε στο Συμβούλιο και στην Επιτροπή, με επιστολή της 15ης Ιανουαρίου 2009 που παρελήφθη από την Επιτροπή στις 17 Ιανουαρίου 2009, την πρόθεσή του να αποδεχθεί τον κανονισμό (ΕΚ) αριθ. 4/2009. (4) Στις 21 Απριλίου 2009, η Επιτροπή διατύπωσε ευνοϊκή γνώμη στο Συμβούλιο για την πρόθεση του Ηνωμένου Βασιλείου να αποδεχθεί τον κανονισμό (ΕΚ) αριθ. 4/2009, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο κανονισμός (ΕΚ) αριθ. 4/2009 εφαρμόζεται στο Ηνωμένο Βασίλειο σύμφωνα με το άρθρο 2. Άρθρο 2 Ο κανονισμός (ΕΚ) αριθ. 4/2009 τίθεται σε ισχύ στο Ηνωμένο Βασίλειο την 1η Ιουλίου 2009. Το άρθρο 2 παράγραφος 2, το άρθρο 47 παράγραφος 3, καθώς και τα άρθρα 71, 72 και 73 του κανονισμού εφαρμόζονται από τις 18 Σεπτεμβρίου 2010. Οι λοιπές διατάξεις του κανονισμού εφαρμόζονται από τις 18 Ιουνίου 2011, με την επιφύλαξη ότι, κατά τη συγκεκριμένη ημερομηνία, θα εφαρμόζεται στην Κοινότητα το πρωτόκολλο της Χάγης του 2007 για το εφαρμοστέο δίκαιο σε θέματα υποχρεώσεων διατροφής. Σε αντίθετη περίπτωση, ο κανονισμός εφαρμόζεται από την ημερομηνία εφαρμογής του εν λόγω πρωτοκόλλου στην Κοινότητα. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 8 Ιουνίου 2009.

[Source: multi_eurlex | Tokens: 2124]